བོད་ཀྱི་ཕུགས་འདུན་གྱི་ཆ་ནས་བཤད་ན།ང་རང་ཚོའི་མི་རིགས་དེ་མ་ཉམས་པའི་ཐོག་ནས་རང་གི་ལུང་པ་དེ་ང་རང་ཚོས་འཛིན་སྐྱོང་བྱ་རྒྱུ་དེ་རྩ་དོན་རེད།དེའི་ཐད་ལ་རང་བཙན་རྩོད་མཁན་དང་རང་སྐྱོང་རྩོད་མཁན་གཉིས་ཀ་བསམ་ཚུལ་གཅིག་པ་རེད།ད་དུང་ང་ཚོའི་དབུ་ཁྲིད་ཚོའི་འཆར་སྣང་ལ།བོད་པ་ཚོས་རང་གི་ཡུལ་དང་རང་གི་རིག་གཞུང་འཛིན་སྐྱོང་དང་དར་འཕེལ་བཏང་སྟེ་འཛམ་གླིང་སྤྱི་ལ་ཞབས་འདེགས་ཞུ་འདུན་ཡོད་རེད།ཕུགས་འདུན་དེ་ཚོ་བསྒྲུབ་པར་ཡིག་བསྒྱུར་གྱི་ལས་ཀ་དེ་ཧ་ཅང་གིས་གནད་འགག་ཆེན་པོ་ཆགས་ཡོད།ང་རང་ཚོ་ལ་སྲོལ་རྒྱུན་གྱི་རིག་གཞུང་ཕུན་སུམ་ཚོགས་པོ་ཞིག་ཡོད་རེད།ཡིན་ནའི་གོང་དུ་ཞུས་ཟིན་པ་ལྟར་དེང་རབས་ཀྱི་སྤྱི་ཚོགས་ལམ་ལུགས་དང་འགྲོ་སྟངས།འཛིན་སྐྱོང་བྱེད་སྟངས།ཚན་རིག་གི་ཤེས་བྱ་སོགས་ཀྱི་ཐད་ང་ཚོ་རྗེས་ལུས་རེད།ང་རང་ཚོའི་སྐད་ཡིག་དེ།གནའ་བོའི་རིག་གཞུང་སློབ་སྦྱོང་གི་ཐད་བེད་སྤྱོད་ཡོད་པ་ཙམ་ལས།དེང་རབས་ཀྱི་ཤེས་བྱ་སྦྱོང་བར་བེད་སྤྱོད་མེད་དུས།ང་རང་ཚོའི་མི་རིགས་གནས་མི་གནས་ལ་ཉེན་ཁ་ཡོད་རེད།མདོར་ན་གཞི་རིམ་ནས་མཐོ་སློབ་བར་གྱི་སློབ་ཚན་ཡོངས་རྫོགས་རྩ་བའི་ཆར་རང་གི་སྐད་ཡིག་གི་ཐོག་ནས་སློབ་སྦྱོང་བྱེད་ཐུབ་པ་ཞིག་བཟོ་མ་ཐུབ་ཕྱིན།མི་རིགས་དང་སྐད་ཡིག་གཉིས་ཀ་ཉེན་ཁ་ནས་ཐར་ཡོད་མ་རེད།རང་ཡུལ་རང་གིས་འཛིན་སྐྱོང་ཟེར་བའང་ཡོང་ཐབས་ཡོད་མ་རེད།དེ་ཚོ་ཡོང་བ་ལ་ཡིག་སྒྱུར་དེ་གནད་འགག་ཆགས་ཀྱི་ཡོད་རེད།